བརྙས་བཅོས་ཕོག་ཡུལ་ལ་རྒྱབ་སྐྱོར་བྱེད་དགོས་ཞེས་ང་ཚོར་ཆུང་དུས་ནས་བསླབ་བྱ་ཐོབ་མྱོང་།ད་ལྟའི་ཆར་རྒྱ་གཞུང་གིས་བོད་མི་དང།ཡུ་གུར།རྒྱ་རིགས་བཅས་ལ་བརྙས་གཙེར་བྱེད་སྐབས།རྒྱལ་སྤྱིའི་སྤྱི་ཚོགས་ཀྱིས་བརྙས་བཅོས་བྱེད་མཁན་ལ་ངོ་བསྟོད་ཀྱི་ཐུག་འཕྲད་བྱེད་ཀྱི་ཡོད།སྤྱིར་འཛམ་གླིང་དུ་སིརིཡ་དང།ཨི་རན།བྱང་ཀོ་རི་ཡ་སོགས་ཀྱི་དཀའ་རྙོག་དང་།དེ་བཞིན་གློག་ནུས་དང་།བདེ་འཇགས།ཁོར་ཡུག་སྲུང་སྐྱོབ་སོགས་ཁ་ཚ་དགོས་གཏུགས་ཀྱི་གནད་དོན་མང་པོ་ཡོད་པ་ང་ཚོས་ཤེས་ཀྱི་ཡོད་ཀྱང།བོད་མི་མང་པོས་རང་ལུས་ཞུགས་འབུལ་གནང་བ་འདིའང་གནད་དོན་ཆུང་ཆུང་ཞིག་གཏན་ནས་མིན་པ་ནན་བརྗོད་བྱེད་འདོད་བྱུང་།ང་ཚོའི་ལུང་པ་རྒྱ་འོག་ཏུ་ཤོར་བའི་སྐབས་འཛམ་གླིང་སྟོབས་ཆེན་རྒྱལ་ཁབ་མང་དག་ཅིག་བོད་ཀྱི་ལོ་རྒྱུས་དེའི་ཆ་ཤས་ཆགས་ཡོད།ད་ལྟའི་ཆར་རྒྱལ་སྤྱིའི་འགོ་འཁྲིད་ཚོས་བོད་ཀྱི་གནད་དོན་འབྲེལ་མོལ་གྱི་ཐོག་ནས་སེལ་རྒྱུར་རྒྱ་ནག་གི་འགོ་འཁྲིད་ཚོར་སྔར་ལས་ལྷག་པའི་གནོན་ཤུགས་ནུས་པ་ཐོན་པ་སྤྲོད་དགོས་པའི་དུས་ལ་བབས་ཡོད།ང་ཚོས་རྒྱ་ནག་ནས་ཁ་བྲལ་རྩོད་ཀྱི་མེད་སྟབས།རྒྱ་ནག་གཅིག་གི་སྲིད་ཇུས་འཛིན་མཁན་ཚོའི་ལངས་ཕྱོགས་དང་འགལ་གྱི་མེད་ལ།རྒྱ་ནག་གིས་བློ་གཡེང་ཆེ་ཤོས་བྱེད་སའི་མངའ་དབང་གི་གནད་དོན་ཡང་སེལ་ཡོད།